ORDE do 8 de marzo de 2006 pola que se clasifica de interese social a Fundación Down Compostela.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/03/2006

Visto o expediente de clasificación da Fundación Down Compostela, con domicilio en Santiago de Compostela.
Supostos de feito.
1. Juan Jesús Martínez López, na súa condición de presidente do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día tres de febreiro de dous mil seis, ante o notario Carlos de la Torre Deza, co número de protocolo trescentos vinte e catro, pola Asociación Síndrome de Down Compostela, representada para este acto por Juan Jesús Martínez López, polo Concello de Santiago de Compostela, representado para este acto por Adelaida Negreira Riveiro, pola Universidade de Santiago de Compostela, representada para este acto por María del Mar Lorenzo Moledo, e pola Cámara Oficial de Comercio, Industria e Navegación de Santiago de Compostela, representada para este acto por Jesús Asorey Carril.
3. Segundo consta no artigo 6 dos estatutos, a fundación ten por obxecto a promoción e realización de todas cantas actividades contribúan á mellora das condicións e da calidade de vida das persoas con Síndrome de Dwon, procurando a súa plena integración familiar,
escolar, social e laboral, e o desenvolvemento dunha vida normal, nun marco de solidariedades respecto doutras discapacidades.
No marco de normalización, e respecto á diversidade, e para conseguir unha mellor integración social, a fundación no desenvolvemento dos seus fins, promoverá relacións con outras persoas e colectivos públicos ou privados, con fins análogos aos seus propios, e en particular coa Asociación Síndrome de Dwon Compostela.
4. O Padroado da fundación estará integrado por Juan Jesús Martínez López como presidente, Delmiro Prieto González como vicepresidente, Jaime Luis López Martínez como secretario, Elías Ledo Fernández como vicesecretario, Juan Jesús Villar Feáns como tesoureiro, e por Francisco Fianza Castro, Juan José Ballesteros Díaz, María Soledad Ferro García, Agustín Miras Palacios, Adelaida Negreira Riveiro, María de Mar Lorenzo Moledo, e Jesús Asorey Carril como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Down Compostela dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día seis de marzo de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPONGO:
Clasificar de interese social a Fundación Down Compostela adscribíndoa á Vicepresidencia da Igualdade e
do Benestar da Xunta de Galicia que exercerá plenamente o protectorado sobre ela.
Santiago de Compostela, 8 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza